CELEX: 62019TN0822
Language: da
Date: 2019-12-03 00:00:00
Title: Sag T-822/19: Sag anlagt den 3. december 2019 – Asoliva og Anierac mod Kommissionen

27.1.2020   
            
            
               DA
            
            
               Den Europæiske Unions Tidende
            
            
               C 27/71
            
         
      Sag anlagt den 3. december 2019 – Asoliva og Anierac mod Kommissionen
      (Sag T-822/19)
      (2020/C 27/72)
      Processprog: spansk
      
         Parter
      
      
         Sagsøgere: Asociación Española de la Industria y Comercio Exportador de Aceite de Oliva (Asoliva) (Madrid, Spanien) og Asociación Nacional de Industriales Envasadores y Refinadores de Aceites Comestibles (Anierac) (Madrid) (ved advokat V. Rodríguez Fuentes)
      
         Sagsøgt: Europa-Kommissionen
      
         Sagsøgernes påstande
      
      Artikel 1, stk. 1, litra b), i Kommissionens gennemførelsesforordning (EU) 2019/1604 af 27. september 2019 om ændring af forordning (EØF) nr. 2568/91 om kendetegnene for olivenolie og olie af olivenpresserester og de i den forbindelse anvendte metoder, offentliggjort i EUT L 250 af 30. september 2019, annulleres.
      
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat tre anbringender.
      
                  1.
               
               
                  Første anbringende om tilsidesættelse af traktaterne
                  
                              —
                           
                           
                              Det er sagsøgernes opfattelse, at den anfægtede retsakt, idet den lægger en uafkræftelig formodning til grund om, at kvaliteten af olivenolien er uoverensstemmende, hvilket medfører sanktioner, tilsidesætter princippet om uskyldsformodning i artikel 48 i Den Europæiske Unions charter om grundlæggende rettigheder.
                           
                        
            
                  2.
               
               
                  Andet anbringende om tilsidesættelse af retssikkerhedsprincippet
                  
                              —
                           
                           
                              Det er sagsøgernes opfattelse, at den uafkræftelige formodning om uoverensstemmelse, som opstilles i den anfægtede retsakt, tilsidesætter retssikkerheden, eftersom den er baseret på en metode, som på grund af manglende nøjagtighed ikke gør det muligt med tilstrækkelig sikkerhed at forudsige, om den forskrift, som kan kræves iagttaget, er overholdt.
                           
                        
            
                  3.
               
               
                  Tredje anbringende om tilsidesættelse af proportionalitetsprincippet i forbindelse med friheden til at oprette og drive egen virksomhed
                  
                              —
                           
                           
                              Det er sagsøgernes opfattelse, at den uafkræftelige formodning om uoverensstemmelse, som opstilles i den anfægtede retsakt, uforholdsmæssigt begrænser friheden til at oprette og drive egen virksomhed, idet den opstiller en begrænsning af denne med en unøjagtig metode, som har ubetingede konsekvenser, uden at andre, eksisterende testmetoder eller -midler tages i betragtning.